Polisieman by kroeg vermoorArgieffoto: SAPD Die Gautengse polisie het ŉ volskaalse soektog van stapel gestuur na verdagtes wat Saterdag in die vroeë oggendure ŉ polisiebeampte aan diens in Roodepoort vermoor het. Brig. Mathapelo Peters, polisiewoordvoerder, het gesê die polisiebeampte en kollegas was op patrollie toe die eienaar van ŉ kroeg in die omgewing vir hulle beduie het om langs die pad stil te hou. “Die kroegeienaar het dringend hulp benodig nadat klante nie die kroeg wou verlaat toe hy dit moes toemaak nie,” het Peters gesê. Toe die beamptes wou intree, het die klante moeilik geraak en die polisie begin aanval. Die beampte is met ŉ skerp voorwerp in sy bolyf gesteek, waarna sy dienspistool gesteel is. Die groep het van die toneel gevlug. Die beampte is op die toneel dood. Die polisie ondersoek ŉ saak van moord. Niemand is nog in verband met die voorval in hegtenis geneem nie.